Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 1 Pv 683/13/1102	Bratislava II, 16.9.2013
EEČ : 2-9-189-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojho maloletého syna XXXXX, nar. XXXXX a maloletej dcéry XXXXX nar. XXXXX vyplývajúcej mu z ustanovenia § 62 zákona č. 36/2005 Z. z. o rodine, deklarovanej mu aj rozsudkom Okresného súdu Bratislava II  sp. zn. XXXXX zo dňa 11.10.2012, právoplatným dňa 28.12.2012, mesačne vo výške 150 € na syna XXXXX a vo výške 100€ na dcéru XXXXX, vopred vždy do 15- teho dňa v mesiaci k rukám matky oprávnených detí XXXXX, bytom XXXXX, XXXXX, pričom uvedeným rozsudkom bolo obvinenému povolené zaplatiť zročné výživné vo výške 5.600€ za obdobie za obdobie od 01.05.2009 do 11.10.2012 do 30 dní od právoplatnosti rozsudku, si túto svoju zákonnú vyživovaciu povinnosť, ktorej rozsah mu do právoplatnosti rozsudku bol určený predbežnou otázkou podľa § 7 ods. 1 Trestného poriadku vo výške 150 € na syna XXXXX a vo výške 100€ na dcéru XXXXX, vôbec neplnil od 01.05.2009 do 11.10.2012, čím mu za uvedené obdobie vznikol dlh na výživnom vo výške 1.800€,

lebo zanikla trestnosť činu

Odôvodnenie:
Vyšetrovateľ Odboru kriminálnej polície Okresného riaditeľstva Policajného zboru Bratislava II viedol pod č.v.s. XXXXX trestné stíhanie obvineného XXXXX (ďalej aj ako „obvinený“) pre prečin zanedbania povinnej výživy podľa § 207 ods.1, ods. 3 písm. b) Trestného zákona na vyššie uvedenom skutkovom základe.

Dňa 16.09.2013 predložil vyšetrovateľ prokurátorke Okresnej prokuratúry Bratislava II príslušný spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku, ktorého preskúmaním som dospela k záveru, že je dôvodný. 

Dokazovaním vykonaným v priebehu vyšetrovania boli zistené nasledovné skutočnosti:

	Trestné oznámenie a zápisnica o výsluchu XXXXX (ďalej aj ako „matka oprávneného dieťaťa“), rodné listy oprávnených detí,  ako aj rozsudok Okresného súdu Bratislava II  sp. zn. XXXXX preukazovali, že obvinený mal zákonnú vyživovaciu povinnosť voči oprávneným deťom vo vyššie uvedenom rozsahu. 

Z trestného oznámenia matky oprávnených detí vyplynulo, že obvinený si túto svoju zákonnú vyživovaciu povinnosť vôbec neplnil od 01.05.2009 do 11.10.2012, čím mu ku dňu vznesenia obvinenia vznikol dlh na výživnom 1.800€. Výška vyživovacej povinnosti bola obvinenému do právoplatnosti rozsudku určená predbežnou otázkou podľa § 7 ods. 1 Trestného poriadku vo vyššie uvedenom rozsahu.

Po vznesení obvinenia obvinený dvoma platbami poukázanými na bankový účet matky oprávnených detí uhradil celý dlh na výživnom za obdobie od 01.05.2009 do 11.10.2012 vo výške 1.800€. Obvinený o uskutočnení uvedených platieb doložil do vyšetrovacieho spisu potvrdenia (č.l. 7-8), pričom uvedenú skutočnosť potvrdila vo svojej výpovedi aj matka oprávnených detí. Neplnenie vyživovacej povinnosti obvineným pritom nezanechalo na oprávnenom dieťati trvalo nepriaznivé následky. 

Zhodnotením vyššie uvedených skutočností možno konštatovať, že z vykonaných dôkazov vyplýva dostatočne odôvodnený záver, že skutok, ktorý napĺňal znaky trestného činu zanedbania povinnej výživy podľa § 207 ods. 1, ods. 3 písm. b) Trestného zákona, sa stal a spáchal ho obvinený. Vzhľadom k tomu, že z vykonaných dôkazov tiež vyplynulo, že obvinený dňa 06.09.2013 uhradil poslednú časť dlhu na výživnom voči oprávneným dieťaťom do rúk matky oprávnených detí, pričom neplnenie vyživovacej povinnosti nezanechalo na oprávnených deťoch nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1, ods. 3 písm. b) Trestného zákona podľa § 86 ods. 1 písm. a) Trestného zákona zanikla. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 ods. 1 písm. a) Trestného zákona trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry Bratislava II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka